มหกรรมวัฒนธรรมแห่งชาติวิถีถิ่น วิถีไทย 4 ภาค กระตุ้นเศรษฐกิจ ฟื้นฟูการท่องเที่ยวเชิงวัฒนธรรม
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า งานมหกรรมวัฒนธรรมแห่งชาติ วิถีถิ่น วิถีไทยจัดขึ้นต่อเนื่องเป็นปีที่ 2  โดยนำทุนทางวัฒนธรรมมาสร้างงาน  สร้างรายได้กระตุ้นเศรษฐกิจและฟื้นฟูการท่องเที่ยวเชิงวัฒนธรรมในจังหวัดของทุกภาค เป็นการฟื้นวิกฤติจากผลกระทบจากการแพร่ระบาดของโรคโควิด-19 ส่งเสริมและเปิดพื้นที่ให้ศิลปินศิลปินพื้นบ้านแขนงต่างๆ ได้มีโอกาสถ่ายทอดศิลปวัฒนธรรมการแสดงและมรดกภูมิปัญญาทางวัฒนธรรมท้องถิ่นไปสู่เยาวชนและประชาชน รวมทั้งสนับสนุนการนำสินค้าผลิตภัณฑ์วัฒนธรรมไทย ซีพอต และสินค้าทางวัฒนธรรมของชุมชนคุณธรรมที่มีกว่า 2 หมื่นแห่งทั่วประเทศมาจัดจำหน่ายภายใต้การจัดมาตรการป้องกันโควิด-19  อย่างเคร่งครัด การจัดงานในปีที่ผ่านมาสามารถสร้างรายได้กระตุ้นเศรษฐกิจในภูมิภาค นั้นๆ แห่งละไม่ต่ำกว่า 50 ล้านบาท ทั้งในส่วนของผู้ประกอบการทางวัฒนธรรม ศิลปิน  และการท่องเที่ยวของจังหวัดสำหรับการจัดงานครั้งนี้กำหนดจัดขึ้น 4 ภาค ได้แก่ งานเสน่ห์เมืองหนังโนรา รังสรรค์ศิลป์ถิ่นใต้ ที่จังหวัดพัทลุง วันที่ 10-13 กุมภาพันธ์ 2565 เพื่อเฉลิมฉลองในโอกาส(ยูเนสโก) ประกาศขึ้นทะเบียนโนราเป็นมรดกภูมิปัญญาทางวัฒนธรรมที่จับต้องไม่ได้ของมนุษยชาติ มีจำหน่ายอาหารและผลิตภัณฑ์ทางวัฒนธรรม 14 จังหวัดภาคใต้ ภาคกลางจัดงานในเดือนเมษายน 2565 ที่จังหวัดตราด  ภาคตะวันออกเฉียงเหนือ จัดในเดือนพฤษภาคม ที่จังหวัดกาฬสินธุ์ และภาคเหนือจัดงานในเดือนกรกฎาคม 2565 ที่จังหวัดพิษณุโลก